"Muoth è incumparabel"

(lr)

Suenter las Cronicas 1 e 2 davart la vita, las ovras ed il temp da Giacun Hasper Muoth, èn cumparids ultimamain en la chasa editura Octopus ils dus toms Poesias 1 e Commentari 1, redigids e mess ensemen da Leo Tuor ed Iso Camartin.
En l'introducziun dal tom cun las ovras originalas da Muoth descriva Iso Camartin en moda fitg simpatica las varts positivas ma er quellas negativas dal prinzi-poet. EI di da Muoth ch'el saja in um che fa vesair ed udir nus chaussas che nus n'avain betg sminà, era sche nus cartain d'enconuscher quest mund tradiziunal e convenziunal da la Surselva purila dadens e dadora. "Muoth è incumparabel damai ch'el regala a lecturas e lecturs fin il di dad oz cun sia moda da poetisar il mund muments da ventira, da satisfacziun e smirvegl."
Giacun Hasper Muoth ha schlargià las capacitads dal linguatg sursilvan sco nagin auter. Per part ha el creà pleds fitg originals, gea, tscherts pleds figureschan en il vocabulari be pervia dad el. Da menziunar è franc er ses umor. En la poesia da Muoth chatt'ins differentas sorts d'umor, la sgnocca, la satira, l'ironia. Camartin: "Nagin scriptur rumantsch rumpa il patos dals pleds e dals cumportaments uschè bain sco Muoth. Cun ina pitschna remartga, in pitschen dubi, ina sbrinzla da malizia fa el sballunar la vanagloria d'in e scadin."
En Poesias 1 chatt'ins en successiun cronologica las poesias famusas sco Al pievel rumantsch, Il Gioder, A mesiras, Las spatlunzas, ma er bleras main enconuschentas. En l'auter tom, pia en il Commentari 1, pon ins alura s'infurmar detagliadamain davart las singulas ovras. Per exempel davart l'istorgia dal text. Igl è inditgà cura ch'il text è vegnì scrit, per tgi, per tge occasiun, insumma, là stattan tut las infurmaziuns ch'èn stadas da chattar en connex cun l'ovra discutada. Interessant è era il commentari estetic. Qua vegn descrit il diever dals pleds, la furma poetica, la tecnica da raquintar da Muoth. L'emprova da valitar sut aspects litterars la particularitad, il talent, simplamain tut quai che fa or da Muoth in poet. Ma er tgi che s'interessa da las recepziuns, pia dal material secundar davart las ovras u quel che vul savair nua che las differentas ovras èn stadas publitgadas ina gia, chatta qua las respostas.

Giacun Hasper Muoth, Poesias 1 (Octopus, Cuira), 280 p., fr. 45.-. Giacun Hasper Muoth, Commentari 1 (Octopus), 440 p., fr. 45.-.